Jann Sjursen (KD), 2004-04-13:
Udenrigsudvalget havde jo faktisk selv lejlighed til at dykke lidt ned i problemstillingen i forbindelse med vores rejse til Kenya og Uganda for nogle ganske få uger siden, hvor vi også oplevede, som en ordfører sagde, at i denne sammenhæng er Afrika ikke bare Afrika.
Problemstillingen i forhold til at bekæmpe hiv/aids angribes ganske forskelligt i lande som Kenya og Uganda, og det er jo noget af det, som udvalget har med i bagagen i forhold til at kunne vurdere fremtidige danske initiativer.
Derudover kan vi under alle omstændigheder konstatere, at hvordan det nationale ejerskab så end er, så er det sådan i begge disse lande - og i alle de lande, som er ramt af hiv/aids-epidemien - at det afstedkommer i tusindvis af, ja, millioner af forældreløse børn, mennesker i den erhvervsaktive alder, som forsvinder, og en gennemsnitlig levetidsalder i det hele taget i de lande, som jo er ganske forfærdelig lav i forhold til, hvad vi oplever i vores del af verden.
Udenrigsministeren har tidligere i debatten tilkendegivet, at regeringen afviser det radikale beslutningsforslag, men er dog også fremkommet med synspunkter om, hvad der skal ske på baggrund af beslutningsforslaget.
Regeringen lægger op til et review af indsatsen siden den første nationale handlingsplan i 2001, og at dette skal afstedkomme en ny national handlingsplan, som jeg også må formode lever op til FN's Millennium Development Goals.
Jeg synes faktisk, at den del af regeringens respons på det radikale beslutningsforslag er ganske fornuftig - også at fastholde, at den årlige afrapportering sker samlet i Danidas årsberetning; at man så kan udskille noget af det på et eller andet tidspunkt, synes jeg er o.k., jeg synes sådan set, at det perspektiv også er helt i orden og i og for sig en forbedring af nogle af de tanker, som er fremført i det radikale beslutningsforslag. De Radikale foreslår så, at der bliver afsat yderligere 100 mio. kr. årligt til bekæmpelse af hiv/aids i udviklingslandene ud over den nuværende ulandsramme, og det er vi jo fra Kristendemokraternes side helt enige i.
Det er også der, hvor vandene så kan skille lidt i forhold til det forslag, som udenrigsministeren er kommet med, og som jo er blevet bifaldet af bl.a. De Radikale og Socialdemokraterne, om, at man over 4 år afsætter 4 x 25 mio. kr. Dels finder vi, at det er alt for lidt - ud over at man kan diskutere, hvad det så bliver til i form af innovative ngo-projekter, men det får vi selvfølgelig nok at vide, når handlingsplanen så kommer, det ligger ligesom i den måde, som ministeren har besvaret forslaget på - dels finder vi det altså også inden for den nuværende ramme stærkt betænkeligt, at man lige støvsuger 25 mio. kr. op årligt, uanset at det er inden for PL-reguleringen, og at man kan sige, at der så er lidt luft, men det er jo dybest set at nedprioritere nogle andre ting, og det ønsker vi sådan set ikke at være med til. Så derfor mener jeg også, at der forestår en debat i udvalget i forbindelse med behandlingen af det her forslag, dels om, hvor de 25 mio. kr. kommer fra, dels selvfølgelig også, som flere andre ordførere har været inde på, om vi ikke i virkeligheden skulle endnu højere op, ja, mindst op på det niveau, som det radikale beslutningsforslag selv lægger op til, nemlig 100 mio. kr. årligt.
Så vil jeg godt sige, at jeg synes, at det radikale beslutningsforslag har en meget fin balance i forholdet mellem forebyggelse og behandling med livsforlængende medicin af hiv/aids-smittede, og også at det skal ske i en tæt dialog med modtagerlandet.
Jeg synes, at det er meget fine takter, der slås an i beslutningsforslaget, for så vidt angår de spørgsmål, og også når vi taler om oplysningsindsatsen, særlig at inddrage kvinderne i denne her sammenhæng, synes vi, at beslutningsforslaget er ganske udmærket.
Derfor kan jeg også sige, når det nu ikke er ministerens forslag til en lille pakke her, der skal behandles, men det radikale beslutningsforslag, at vi faktisk var sindede fra Kristendemokraternes side at støtte det radikale beslutningsforslag, som det foreligger her, selvfølgelig med de eventuelle tilretninger, der kunne være omkring evaluering osv., og det er vi sådan set fortsat.
Vi synes, at det er bedre end det, som ministeren her har tilbudt, selv om der absolut også i det tilbud ligger nogle fornuftige ting, særlig når det gælder en ny handlingsplan, sådan som det er blevet tilkendegivet her. Lad mig afslutningsvis sige, at jeg mener, at vi klart undervurderer den trussel, som hiv/aids er, ikke bare for de allerfattigste syd for Sahara, men også for menneskeheden som sådan, og vi undervurderer også i vores trang til at bekæmpe mange ting og sager - også terror - i denne verden, hvilken trussel lige præcis hiv/aids-epidemien er mod menneskeheden.
Det kan synes ganske paradoksalt, at vi kan svinge os op til at bruge ganske store ord om at bekæmpe terrorisme, men når det gælder om at bekæmpe hiv/aids, så bliver vores ord meget små og vores indsats ditto.
Det radikale beslutningsforslag ville være et noget større skridt på vejen, som er nødvendigt i denne her sammenhæng, og som vi derfor gerne havde set vedtaget.